钦定古今图书集成/明伦汇编/官常典/第719卷 > 王行敏
## 钦定古今图书集成/明伦汇编/官常典/第719卷 > 王行敏

按《唐书忠义传》：“行敏，并州乐平人。隋末为盗长。高祖
兴来降，拜潞州刺史，迁屯卫将军。刘武周入并州，寇
上党，取长子壶关。或言刺史郭子武懦不支，且失潞，
帝遣行敏驰往，既至，与子武不叶。贼围急，储偫空乏，
众恫惧，行敏患之。会有告子武谋反，遂斩之。州民陈
正谦者，以信义称乡里，出粟千石济军，由是人自奋”，
贼乃去。行敏又败窦建德兵于武陟。武德四年，督兵
徇燕、赵，与刘黑闼战历亭，破之。既而释甲不设备，为
黑闼所掩缚，致麾下，终不屈，贼遂斩之。且死，西向跪
曰：“臣之忠，惟陛下知之。”帝闻而悼惜。